Κάθε φορά που γίνεται προσπάθεια πώλησης, κατάργησης ή έστω τροποποιήσεων σε κάποια δημόσια υπηρεσία, επιχείρηση ή οργανισμό ακούγεται συνεχώς η ίδια επωδός. Πως υπάρχει οργανωμένο σχέδιο που την έφερε σε αυτά τα χάλια διότι οι συνωμότες ήθελαν να την καταστρέψουν για να εφαρμόσουν μετά ανεμπόδιστοι τα σχέδιά τους.

Πιστεύετε πραγματικά πως οι ρουσφετολογικές προσλήψεις ήταν μέρος σχεδίου κάποιων illuminati και όχι απλώς η προσπάθεια των πολιτικών να μαζέψουν ψήφους;

Ήταν κομμάτι κάποιου σχεδίου ο διορισμός ανικάνων διευθυντών με βάση κομματικά κριτήρια και όχι ενέργειες του καθενός να προωθήσει τους δικούς του ανθρώπους σε θέσεις κλειδιά;

Το οργανωμένο σχέδιο και όσοι βρίσκονται πίσω από αυτό ευθύνεται που όσοι φωνάζουν σήμερα κατά της απαξίωσης όλα αυτά τα χρόνια έστρεφαν το βλέμμα αλλού για να μην βλέπουν τα κακώς κείμενα και τώρα ξαφνικά τους ήρθε η επιφοίτηση και φωνάζουν εναντίον των αόρατων συνωμοτών;

Το τραγικό όμως είναι ότι υπάρχουν πολλοί άνθρωποι που τους πιστεύουν.

Εξυπηρετεί αφάνταστα τον ανθρώπινο ψυχισμό να φταίνε για όλα κάποιοι κρυμμένοι μοχθηροί κακοί και ο ίδιος να αισθάνεται ανεύθυνος για τις πράξεις και τις παραλείψεις του.

Γιώργος Στ. Επιτήδειος

Γιώργος Επιτήδειος